M. Damborská, poslankyňa: (2009-02-04):
Z výskumu Štatistického úradu Slovenskej republiky možno za posledných osem rokov sledovať tendenciu mierneho nárastu tolerancie voči alkoholu. V roku 1966 si 22 % ľudí myslelo, že alkohol spôsobuje väčšie škody ako iné drogy. V roku 2004 tento názor deklarovalo už iba 17 % ľudí. Alkohol možno v dôsledku jeho zhubných následkov zaradiť do skupiny tvrdých, ale absolútne tvrdých drog, ale spoločnosť je o tom veľmi málo informovaná. Fakty týkajúce sa alkoholu, ktoré svedčia o jeho závažných, nielen zdravotných následkoch, sú veľmi, veľmi závažné a nebezpečné. Fakty o alkoholizme sú rôzne. Alkoholizmus najčastejšie spôsobuje duševné poruchy, neliečený môže viesť k smrti, 30 až 50 % závislých od alkoholu je hospitalizovaných v psychiatrických zariadeniach. Jedna tretina pacientov, ktorí navštívia ambulancie praktických lekárov, má problémy s pitím alkoholu, ťažké poškodenie biologických funkcií, mozgu a ostatných orgánov, ťažké psychologické, spoločenské a spirituálne poškodenie, vážnu ekonomickú stratu pre spoločnosť i jednotlivca. Najčastejšie telesné ochorenia z alkoholu sú úrazy, úrazy u mladých ľudí, rôzne zlomeniny končatín, poškodenia alebo ťažké úrazy hlavy ap., poruchy trávenia, gastritídy žalúdočnej sliznice, zažívacieho traktu, hnačky, akútnu chronickú pankreatídu, choroby pečene až po cirhózu, 50 až 70 % cirhózy je v dôsledku nadmerného pitia alkoholu, cirhóza je diagnostikovaná u 20 až 30 % alkoholikov, pri pokračujúcom pití je minimálna šanca na prežitie závislého človeka od alkoholu dlhšie než 5 rokov. Alkoholici dva razy častejšie trpia na zápaly pľúc a priedušiek. Alkoholici tri razy väčšmi trpia na zhubné nádory, hlavne nosohltanu, ústnej dutiny. Alkoholikom býva často diagnostikovaná rakovina pečene a pankreasu. Majú často organické poškodenia mozgu, epilepsiu, zápal nervov s ochrnutím. Trpia zníženou plodnosťou, až neplodnosťou a impotenciou. Mávajú zníženú imunitu, vysoký krvný tlak, aterosklerózu. Trpia častými infekciami, kožnými chorobami. Príčinou smrti alkoholikov často bývajú aj akútna otrava alkoholom, abstinenčný stav, typické fatálne následky chorôb, hepatálne, pankreatické, kardiálne choroby, časté fatálne dôsledky, hypertenzia, mozgové komplikácie, pneumónia, karcinómy, TBC a tak ďalej, tragické nehody, o ktorých som už hovorila, úrazy a samovraždy. Chronický abúzus alkoholu skracuje predpokladanú dĺžku života o 10 až12 rokov. Týka sa 9 až 12 % mužov a 13 až 15 % žien. Psychologické dimenzie alkoholizmu sú napr. poruchy nálad, depresie, úzkosť, hostilita, sebaľútosť, precitlivenosť, nízka frustračná tolerancia, dráždivosť, zlosť, necitlivosť voči iným, stupňujúca sa agresivita, nenávisť, impulzivita, nedostatok sebaúcty a nízke sebahodnotenie, problém s vlastnou identitou a sebaporozumením. Ďalej je tu spirituálna dimenzia, redukcia až strata záujmov, duchovné spustnutie, vnútorná prázdnota, strata zmyslu života, odcudzenie, izolácia, sociálne dimenzie, narušené spoločenské vzťahy, veľmi, veľmi veľa rozbitých manželstiev, vysoká rozvodovosť z dôvodu alkoholizmu, a alkohol je príčinou na treťom mieste v rebríčku rozvodovosti u nás, ďalej, strata zodpovednosti, strata postavenia autority v rodine, strata zamestnania, jedna tretina hospitalizovaných alkoholikov je nezamestnaná, strata spoločenského postavenia, finančné problémy, rozpory so zákonom, kriminalita, duševné poruchy, vysoký výskyt psychických porúch, o čom som už hovorila, je to o tých spomínaných depresiách, úzkostné poruchy, poruchy osobnosti, charakteru, psychóza až demencia, vysoké percento samovrážd, až 30 % všetkých dokonaných samovrážd spáchajú alkoholici. Kriminalita je z dôvodu alkoholu veľmi vážnym kriminogénnym faktorom. Tretina trestných činov je spáchaná pod vplyvom alkoholu. Medzi najčastejšie trestné činy patria skutky vykonané agresívne a násilnícky. Sú to výtržníctvo, znásilnenia, ublíženia na zdraví, vraždy, lúpeže, krádeže. V roku 2004 bolo takmer 5 % dopravných nehôd spôsobených vodičmi pod vplyvom alkoholu. Ďalej sú to veľké ekonomické straty. Nedajú sa presne ani vyčísliť, lebo na Slovensku nemáme kompletnú štúdiu ekonomických strát týkajúcich sa užívania a zneužívania alkoholu. Delíme ich však na dve skupiny, to sú kvantifikovateľné straty, a to práceneschopnosť, liečba, rehabilitácia, invalidita, absencia v práci a tak ďalej, a nekvantifikovateľné straty, to sú tie nemateriálne straty, ľudské utrpenie rodín, detí, zdravotné poškodenia detí, zneužívanie detí, týranie v rodinách, morálne straty. Nepomer je zjavný najmä pri ústavnej liečbe, kde náklady na protialkoholickú liečbu predstavujú 6 % z nákladov na liečbu somatických komplikácií. V ambulantnej liečbe predstavujú náklady na protialkoholické liečenie 23 % z nákladov ambulantnú liečbu somatických komplikácií. Alkoholici vyhľadávajú lekára neskoro. Dôvodom prvého kontaktu s lekárom býva až niektorá zo somatických komplikácií alkoholizmu. Často ide už o vážne stavy ohrozujúce život, ktoré vyžadujú intenzívnu liečbu na špecializovaných oddeleniach nemocníc. Finančné náklady pri ambulantnej liečbe jedného pacienta ročne stoja, poviem to ešte v slovenských korunách, až 5 211 korún, čo je 50 centov na deň. Pri ambulantnej liečbe somatických komplikácií predstavuje suma na jedného pacienta ročne 21 817 korún, dnes už 724 eur. Zastávam názor, že podstatou prevencie by malo byť vedenie a výchova detí, mládeže, ale aj ľudí k miernemu pitiu. Vážené kolegynky, vážení kolegovia, aj na základe mnou uvádzaných faktov, aj keď už bolo strašne veľa na tému alkoholu povedaného a možno všetky dôvody boli vymenované, je zrejmé, že je potrebné uvítať akúkoľvek snahu o zamedzenie nemierneho požívania tejto u nás dosť spoločensky tolerovanej drogy, hlavne u detí a mládeže. Nehľadajme preto dôvody, ako sa zákon nebude dať realizovať, ale hľadajme spôsoby, ako sa daná alarmujúca problematika dá a bude sa dať riešiť. Ja tiež síce nie som právnik, ale som bývalý pedagóg a ako každý, kto má určité právne vedomie, som presvedčená, že predkladaný návrh zákona bude v praxi ľahko a dobre realizovateľný. Takže z môjho hľadiska aj teda, myslím si, že zastávam názor Slovenskej národnej strany, podporím posunutie poslaneckého návrhu pani poslankyne Tóthovej a pani poslankyne Muškovej do druhého čítania. Ďakujem za pozornosť.